**ΟΜΑΔΑ ΕΡΓΑΣΙΑΣ ΓΙΑ ΤΗ ΔΙΑΣΦΑΛΙΣΗ  
ΤΟΥ ΔΙΚΗΓΟΡΙΚΟΥ ΑΠΟΡΡΗΤΟΥ**

**(SURVEILLANCE WORKING GROUP)**

**Λιλ, 28.11.2018 (10:00 – 12:00)**

1.- Συζητήθηκε το σχέδιο υπομνήματος CCBE που πραγματεύεται την έννοια της **εθνικής ασφάλειας** (national security) σε συνάρτηση με τα θεμελιώδη ανθρώπινα δικαιώματα και προτάθηκε να υιοθετηθεί η κάτωθι περιγραφική προσέγγιση:

*Ως Εθνική Ασφάλεια νοείται η εσωτερική και εξωτερική ασφάλεια του κράτους, που περιλαμβάνει ένα ή περισσότερα από τα παρακάτω:*

* *Την εθνική κυριαρχία*
* *Την εδαφική και θεσμική ακεραιότητα*
* *Την προστασία της δημοκρατικής αρχής*
* *Την προστασία των υπηκόων και νόμιμων κατοίκων από σοβαρές απειλές κατά της ζωής, της υγείας και των ανθρωπίνων δικαιωμάτων τους*

Στο σχέδιο υπογραμμίζεται ο σημαντικός ρόλος της δικαστικής εξουσίας, που καλείται να ερμηνεύσει την έννοια της «εθνικής ασφάλειας» ως δικαιολο­γητική βάση για τον περιορισμό των ατομικών ελευθεριών, ειδικά όταν η εκτελεστική αρχή αποφεύγει να την προσδιορίσει νομοθετικά. Τέλος, το σχέδιο εισηγείται τις εξής συστάσεις:

* νομοθετική **διασάφηση της έννοιας** της εθνικής ασφάλειας (κατά προτίμηση σε διεθνές επίπεδο) και **κατοχύρωση των εγγυήσεων** υπό τις οποίες δύνανται να καμφθούν οι ατομικές ελευθερίες χάριν της εθνικής ασφάλειας, διαφύλαξη του προνομίου επιβολής περιοριστικών μέτρων είτε μόνο σε δημόσιους λειτουργούς είτε, σε περίπτωση ανάθεσης σε ιδιώτες, υπό αυστηρή κρατική εποπτεία
* αδειοδότηση και εποπτεία της διοίκησης από (διαφορετικά) **ανεξάρτητα δικαστικά όργανα**, που θα αποφαίνονται δεσμευτικά (και όχι απλά γνωμοδοτικά) για κάθε περίπτωση ξεχωριστά και θα ελέγχουν το προσήκον μέτρο των περιορισμών (αναλογικότητα)
* **πρόβλεψη ενδίκων βοηθημάτων**, με δικαίωμα πλήρους ενημέρωσης του υποκειμένου, αλλά και αποζημίωσής του σε περίπτωση παράνομης παραβίασης, καθώς και διοικητικές κυρώσεις για τους παραβιάζοντες (χρηματική αποζημίωση αλλά και πειθαρχικός έλεγχος)
* όσον αφορά ειδικά το **δικηγορικό απόρρητο** και τις πληροφορίες που περιέρχονται σε γνώση του δικηγόρου κατά την άσκηση του λειτουργήματος, χρειάζεται νομοθετική κατοχύρωση, ώστε: η προστασία να είναι απόλυτη (και να μην κάμπτεται ούτε καν με την επίκληση λόγων δημόσιας ασφάλειας) μόνο οι επικοινωνίες που λαμβάνουν χώρα εκτός των πλαισίων άσκησης του δικηγορικού λειτουργήματος να μπορούν να είναι αντικείμενο παρακολούθησης, οι αρμόδιες αρχές να υποχρεούνται στην χρήση όλων των δικονομικών και τεχνολογικών εργαλείων ώστε να προστατεύονται απόλυτα οι επαγγελματικές επικοινωνίες των δικηγόρων και το περιεχόμενο αυτών

-----------------------------------------

2.- Στη συνέχεια σχολιάστηκε η νομοθεσία **CLOUD/ΗΠΑ** που προβλέπει μονομερώς εφαρμογή και εκτός εδαφικής δικαιοδοσίας ΗΠΑ, χωρίς να λαμβάνει υπόψη την ευρωπαϊκό κανονισμό GDPR, με αποτέλεσμα να προκαλείται δυνητικά αδυναμία συμμόρφωσης ιδίως σε εταιρείες ΙΤ – λόγω πιθανών αντιφατικών υποχρεώσεων. Η ΕΕ αναμένει να λάβει εξουσιοδότηση από το Συμβούλιο για να διαπραγματευτεί με τις ΗΠΑ μια σύμβαση-πλαίσιο κατά παρέκκλιση του ά. 49 του Κανονισμού GDPR.

Αποφασίστηκε να διατυπωθούν εγγράφως οι **επιφυλάξεις** της CCBE σε σχετικό υπόμνημα (δεδομένου ότι το θέμα συνδέεται και με την πρόταση για διμερή σύμβαση διατλαντικής συνεργασίας στο πεδίο της συλλογής αποδεικτικών μέσων), που συνίστανται ιδίως στα εξής:

* εξαιρετικά σύντομη διαβούλευση προ της ψηφίσεως του νόμου
* εφαρμογή και εκτός συνόρων
* πιθανή σύγκρουση δικαίου με την ενωσιακή νομοθεσία περί προσωπικών δεδομένων (GDPR)
* παράβλεψη ασφαλιστικών δικλείδων που θεσπίζονται από την ΕΣΔΑ και τον ΕΧΑΔ (δεν προβλέπονται γνωστοποιήσεις και ένδικα βοηθήματα)
* ασάφεια όσον αφορά τους όρους, την έκταση, τη διάρκεια της επιτήρησης
* χαλαρή δικαστική συμμετοχή, αλλά και η απουσία ελέγχου από αμερόληπτη αρχή επιτήρησης μετά την έγκριση των μέτρων παρακολούθησης.
* Κυρίως, όμως, προβληματίζει το γεγονός ότι η νομοθεσία CLOUD δεν αξιολογεί το απόρρητο των επικοινωνιών των δικηγόρων με τους πελάτες τους, που συνιστά θεμελιώδες δικαίωμα στην ευρωπαϊκή έννομη τάξη.

-----------------------------------------

3.- Τέθηκαν υπόψη της ομάδας εργασίας οι ενέργειες της Επιτροπής για το Κυβερνοέγκλημα (Cybercrime Convention Committee T-CY) με στόχο την σύνταξη 2ου Πρόσθετου Πρωτοκόλλου στη Σύμβασης της Βουδαπέστης για το Κυβερνοέγκλημα.

-----------------------------------------

4.- Τέλος, συμφωνήθηκε ότι στην επόμενη συνάντηση της ομάδας εργασίας θα εγκριθεί το πρόγραμμα για την προσεχή τριετία, με επίκεντρο τη δράση **E-codex** για την κατάρτιση κατάλληλων υποδομών για την διασύνδεση των δομών e-evidence και codex για την διασυνοριακή ανταλλαγή αποδεικτικών μέσων.

**ΜΑΡΙΑ Π. ΣΤΑΜΑΤΟΓΙΑΝΝΗ**

**Σύμβουλος ΔΣΠ**